Torbjørn Lysne

Torbjørn Lysne (født 30. januar 1990) er en norsk friidrettsutøver som konkurrerer for IL Gular. Han konkurrerer hovedsakelig i sprintløp, og fikk bronse på 200 meter under Nordisk mesterskap i friidrett innendørs 2017.

Idrettskarriere

2009 - 2010 
Lysne deltok i NM i stafetter 2009 og kom der på fjerdeplass på 4 x 400 meter og femteplass på 4 x 100 meter stafett sammen med IL Gular. Året etter vant IL Gular 4 x 100 meter og 4 x 400 meter stafett under NM i stafetter 2010, og de kom på femteplass på 1000 meter stafett under NM i friidrett 2010.

2011 - 2012 
Han ble slått ut i semifinalen på 60 meter under NM i friidrett innendørs 2011, og han ble slått ut i innledningsheatet på 200 meter. Han deltok i seniorklassen i Världsungdomsspelen 2011, og ble der slått ut i innledningsheatet på 100 meter, 200 meter og 400 meter. I Junior-NM i friidrett 2011 deltok han i U23-klassen, og fikk der sølv på 400 meter, bak Jonas Andre Grønnhaug, og han kom på femteplass på 100 meter og fjerdeplass på 200 meter. Han deltok også i NM i friidrett 2011, og ble der slått ut i semifinalen på 100 meter og 400 meter. 

I NM i friidrett innendørs 2012 fikk han sølv på 200 meter, kun slått av Mauritz Kåshagen. Utendørs var han med å vinne gull på 4 x 400 meter stafett under NM i stafetter 2012, og han vant 100 meter under Veidekkelekene 2012. Han ble tatt ut til å delta i Nordisk-baltisk U23-mesterskap i friidrett 2012 på Jessheim, men ble slått ut i innledningsheatet på 100 meter. I Junior-NM i friidrett 2012 vant han 100 meter og 200 meter i U23-klassen, og han kom på fjerdeplass på 400 meter. Han deltok i NM i friidrett 2012, der han fikk sølv på 100 og 200 meter.

2013 - 2014 
I NM i friidrett innendørs 2013 fikk han én medalje; bronse på 4 x 200 meter stafett. Individuelt ble han slått ut i semifinalen på 100 meter og innledningsheatet på 200 meter. IL Gular fikk sølv på 4 x 400 meter og bronse på 4 x 100 meter stafett under NM i stafetter 2013, med Lysne på laget. Han kom på fjerdeplass på 400 meter under Florø Friidrettsfestival, og fikk samme plass også i den nasjonale delen av Bislett Games i 2013. I Hyundai Grand Prix i Trondheim kom han på andreplass på 400 meter og tredjeplass på 200 meter.  

Han deltok på alle tre sprintdistansene under NM i friidrett 2013 i Tønsberg. Dette ga tre individuelle sølvmedaljer, og ny personlig rekord i alle tre distanser med 10,68 på 100 meter, 21,37 på 200 meter og 47,87 på 400 meter. 

Han konkurrerte lite i 2014.

2015 - 2016 
Lysne deltok i NM i friidrett innendørs 2015, og kom på femteplass på 400 meter. På 200 meter gikk han ikke videre fra innledningsheatet. I NM i friidrett 2015 fikk han bronse på 200 meter, og han kom på femteplass på 400 meter.   

Han deltok på 60 og 200 meter under NM i friidrett innendørs 2016, men nådde ikke finalen i noen av øvelsene. Utendørs deltok han i Norwegian Grand Prix-stevnet på Hamar, der han kom på fjerdeplass på 200 meter og åttendeplass på 400 meter, og han kom på tredjeplass på 200 meter i den nasjonale delen av Bislett Games. I Boysen Memorial kom han på tredjeplass på 200 meter og femteplass på 100 meter. Han fikk bronse på 200 meter under NM i friidrett 2016, og deltok på Gulars stafettlag som kom på femteplass på 1000 meter stafett.

2017 - 2018 
I NM i friidrett innendørs 2017 kom Lysne på fjerdeplass på 200 meter, men på 60 meter ble han slått ut i semifinalen. Han deltok i Nordisk mesterskap i friidrett innendørs 2017 (Nordic Indoor Match), og fikk der bronse på 200 meter og gull på 4 x 300 meter stafett sammen med Karsten Warholm, Håkon Morken og Mauritz Kåshagen. Han fikk gull på 4 x 400 meter stafett under NM i stafetter 2017 sammen med IL Gular, og i NM i friidrett 2017 kom han på femteplass på 200 meter og åttendeplass på 100 meter. 

Under NM i friidrett innendørs 2018 fikk han bronse på 400 meter, men nådde ikke finalen på 200 meter. Utendørs deltok han i NM i stafetter 2018, der Gular fikk sølv på 4 x 400 meter, og de kom på femteplass på 4 x 100 meter. Han deltok på 400 meter i den nasjonale konkurransen under Bislett Games, og kom der på sjuendeplass.

Referanser

Eksterne lenker 
 
  Profil hos Min friidrettsstatistikk

Norske sprintere
Nordiske mestere i friidrett